[[1]](#endnote-2)Закон за медицински сестри и акушерки

1. ОПШТИ ОДРЕДБИ

Член 1

Со овој закон се уредуваат условите на вршење на здравствената дејност на медицинските сестри и акушерките, условите и постапката за стекнувањето на квалификации за вршење на професиите медицинска сестра и акушерка, континуираното стручно усовршување на медицинските сестри и акушерки заради следење и примена на новите сознанија во медицината од областа на вршењето на здравствената и акушерската нега и унапредување на знаењето и практичните вештини на медицинските сестри и акушерките, како и контрола на квалитетот и стручен надзор над работата на медицинските сестри и акушерките.

Член 2

(1) Медицинските сестри и акушерките се здравствени работниции и нивната дејност е дел од здравствената дејност, која се врши под услови и на начин уредени со овој и со друг закон.

(2) На прашањата што не се уредени со овој закон се применуваат прописите од областа на здравствената заштита.

Член 3

(1) Одредбите од овој закон се однесуваат на медицинските сестри и акушерките кои согласно прописите од областа на здравствената заштита извршуваат здравствена дејност во здравствени установи на сите нивоа на здравствената заштита, во установите кои вршат дејност на социјална заштита и/или во други установи во кои медицинските сестри и акушерки даваат здравствена, односно акушерска нега.

(2) Одредбите од овој закон се однесуваат и на медицинските сестри кои учествуваат во образованието на медицинските сестри во наставните предмети кои се однесуваат на здравствената нега (во натамошниот текст: медицински сестри предавачи) и на акушерките кои учествуваат во образованието на акушерките во наставните предмети кои се однесуваат на акушерската нега (во натамошниот текст: акушерки предавачи).

Дефиниции на поимите

Член 4

Одделните поими, употребени во овој закон го имаат следново значење:

(1)„Сестринска интервенција“ е здравствена услуга која ја извршуваат медицинските сестри;

(2)„Акушерска интервенција“ е здравствена услуга која ја извршуваат акушерките;

Член 5

(1)Медицинска сестра со општ профил - дипломирана медицинска сестра е регулиран здравствен работник кој работи самостојно и во соработка со други профили и кој има успешно завршено програма за образование за медицински сестри, VI Б ниво согласно Македонската рамка на квалификации,

(2)Медицинска сестра - техничар е регулиран здравствен работник кој и помага на дипломираната медицинска сестра директно во спроведување на сестринската нега во институција или заедницата според стандарди и со директна или индиректна супервизија од дипломирана медицинска сестра и кој има завршено средно стручно образование од IV ниво согласно Македонската рамка на квалификации.

(3) Медицинска сестра специјалист - дипомирана медицинска сестра специјалист во одредена област е регулиран здравствен работник на повисоко образовно ниво, втор циклус студии, магистерско образование или еквивалент - специјализација и со експертиза (специјалистички труд) во одредена област на здравствената нега, кој успешно завршил програма за образование од VII Б ниво согласно Македонската рамка на квалификации.

(4) Квалификации од VII А ниво и стекнување на звање магистар по сестринство, за вршење на здравствена нега може да се стекнат со успешно завршување на студиската програма од втор циклус на студии од високообразовни установи од странски држави чии студиски програми и квалификации ги исполнуваат барањата на европските директиви за регулираните професии и се признаваат во Република Северна Македонија.

(5)Квалификации од VII A ниво им се признава и на лицата со завршени магистерски студии на високо образовни установи со сродни студии во Република Северна Македонија и кои имаат одбранет магистерски труд од областа на сестринството.

(6) Квалификации од VIII ниво и стекнување на звање доктор по сестринство, за вршење на здравствена нега може да се стекнат со успешно завршување на студиската програма од трет циклус на студии од високообразовна установа од странски држави чии студиски програми и квалификации ги исполнуваат барањата на eвропските директиви за регулираните професии и се признаваат во Република Северна Македонија.

Член 6

1. Акушерка е дипломиран здравствен работник со успешно завршување на студиската програма од прв циклус на студии со која се стекнува образование и квалификации од VIБ ниво за вршење на здравствена дејност на акушерка.
2. Гинеколошко -акушерска сестра е регулиран здравствен работник кој и помага на дипломираната акушерка директно во спроведување на акушерската нега во институција или заедницата според стандарди и со директна или индиректна супервизија од дипломирана акушерка и кој има завршено средно стручно образование од IV ниво согласно Македонската рамка на квалификации.

(3)Со успешно завршување на студиската програма од втор циклус на студии со кои се стекнува образование и квалификации од VIIБ ниво за вршење на здравствена дејност на акушерка, лицето се стекнува со звање „ специјалист по акушерска нега ".

(4) Квалификации од VII A ниво им се признава и на лицата со завршени магистерски студии на високо образовни установи со сродни студии во Република Северна Македонија и странски високообразовни установи кои имаат одбранет магистерски труд од областа на акушерството.

(5) Квалификации од VIII ниво и стекнување на звање доктор по акушерска нега, за вршење на здравствена нега може да се стекнат со успешно завршување на студиската програма од трет циклус на студии од високообразовна установа од странски држави чии студиски програми и квалификации ги исполнуваат барањата на eвропските директиви за регулираните професии и се признаваат во Република Северна Македонија.

1. УСЛОВИ НА ВРШЕЊЕ НА СЕСТРИНСКА И АКУШЕРСКА НЕГА

Член 7

(1) Здравствената нега која ја спроведуваат медицинските сестри и акушерската нега која ја спроведуваат акушерките се дел од здравствената дејност и истата ја спроведуваат во согласност со компетенциите стекнати со образованието.

(2) Здравствената нега која ја спроведуваат медицинските сестри и акушерската нега која ја спроведуваат акушерки вклучува примена на специфични знаења, способности и вештини засновани на научни докази од научното поле на сестринството, акушерството и медицинските науки.

(3) Медицинските сестри и акушерките во вршењето на здравствената дејност се должни да го применуваат своето најдобро стручното знаење, почитувајќи ги начелото на правото на заштита на здравјето на пациентите и етичките и стручните начела кои се во функција на заштита на здравјето на населението и на секој поединец.

(4) Медицинските сестри и акушерките се должни да ги чуваат сите податоци за здравствената состојба на пациентот како професионална тајна.

Член 8

Медицинска сестра дава сеопфатна нега на индивидуалци од сите возрасти семејства, групи и заедницата, болни или здрави во сите услови, вклучува промоција на здравјето, превенција на болест, нега на болни, лица со попреченост и лица во терминална фаза во соработка со здравствени работници и здравствени соработници.

Член 9

(1) Акушерката дава сеопфатнанега и совети на жената за време на бременоста, породувањето и постпарталниот период, самостојно го изведува породувањето и дава нега на новороденчето и доенчето.

(2) Акушерската нега опфаќа спроведување на превентивни мерки, промовирање на нормалното спонтано породување, препознавање на компликациите кај мајката и новороденчето и спроведување на соодветна акушерска нега .

(3) Акушерката учествува во здравственото советување на жената, семејството и општеството со спроведување на претконцепциска и антенаталната едукација и подготовка за родителство и промовирање на сите аспекти од сексуалното и репродуктивното здравје на жената и негата на новороденчето.

1. ОБРАЗОВАНИЕ НА МЕДИЦИНСКИТЕ СЕСТРИ И АКУШЕРКИТЕ

Член 10

Дипломираната медицинска сестра со завршување на образованието се стекнува со следните знаења и вештини:

а)сеопфатно познавање на науките на кои се темели општата здравствена нега, вклучително и соодветно разбирање на структурата, физиолошките функции и однесувањето на здравите и болните лица и лицата со попреченост, и односот помеѓу здравствената состојба на поединецот и неговата физичка и социјална средина;

б)познавање на природата и етиката на професијата медицинска сестра, како и познавање на општите принципи на здравје и здравствена нега;

в)соодветно клиничко искуство стекнато во здравствени установи со соодветна опрема и квалификуван кадар под надзор на високо образовани медицински сестри ;

г)способност за учество во практична обука на медицински сестри и помошен медицински персонал;

Член 11

Дипломираната акушерка со завршување на образованието се стекнува со следните знаења и вештини:

а)соодветно познавање на науките врз основа на кои се темели општата акушерска нега особено акушерство и гинекологија;

б)соодветно познавање на етиката на професијата акушерка ;

в)детално познавање на биолошките функции, анатомијата и физиологијата во полето на акушерството и на новороденчињата, а исто така и познавање на врската помеѓу здравствената состојба, физичката и социјалната средина на поединецот и неговото однесување;

г) соодветно клиничко искуство стекнато во здравствени установи со соодветна опрема и квалификуван кадар под надзор на високо образовани акушерки;

д)способност за учество во обуката на гинеколошко акушерски сестри и помошен персонал;

Член 12

Компетенции, на дипломирана медицинска сестра

* самостојно да постави сестринска дијагноза за потребната здравствена нега со користење на тековните теоретски и клинички знаења и да планира и организира здравствена нега при лекување на пациентите
* за ефективна заедничка работа со други засегнати страниво здравствениот сектор, вклучително и учество во практична обука на здравстевениот персонал врз основа на знаења и вештини
* да го поттикне поединецот, семејството, групите и заедницата кон здрав начин на живот и грижа за себе врз основа на знаења и вештини
* да иницира и превземе итни и моментални мерки за спасување на живот и спроведува мерки во кризни ситуации и катастрофи;
* самостојно да дава совети, напатствија, да ги поучува и поддржува лицата на кои им е потребна нега и на нивните блиски;
* самостојно да обезбеди квалитет и проценка на здравствената нега;
* сеопфатна професионална комуникација и соработка со членови на други професии во здравствениот сектор;
* да се анализира квалитетот на негата со цел да се подобри сопствената стручна и професионална пракса како медицинска сестра општ профил.

Член 13

Компетенции, на дипломирана медицинска сестра специјалист (дипломирана медицинска сестра специјалист во одредена област)

* да анализира комплексни клинички проблеми со употреба на релевантно знаење, да поставува сестринска дијагноза, иницира и евалуира третман на пациентите на мултипрофесионално поле, во рамките на полето на специјализацијата следејќи ги договорените протоколи;
* да работи во рамките на професијата на проширена практика со цел да се спроведе напреден третман, дијагностички и инвазивни интервенции поврзани со областа на специјализацијата;
* да ги идентификува потребите за унапредување на здравјето и едукација на пациентите во областа на специјализацијата и да развијат и имплементираат соодветни стратегии ;
* да бидат во тек со технолошкиот развој и да ги едуцираат медицинските сестри, другите здравствени работници, групи на пациенти и поединци за напредокот во областа на специјализацијата;
* понатамошно развивање на комуникациски вештини и да можат да формулираат и комуницираат за комплексни клинички прашања со пациенти, роднини и други здравствени работници, да се идентификува здравјето, медицинските потреби и потребите од здравствена нега на пациентите и да се развијат соодветни планови за нега и третман на мултипрофесионалното поле;
* да води и кординира третман на пациентите во областа на специјализацијата и обезбеди континуитет и целосна нега;
* да евалуира и превземе ревизија во областа на специјализацијата и обезбеди испорака на квалитетна и сигурна здравствена нега;
* да размислува критички и да придонесува за континуиран развој во областа на специјализацијата и пракса базирана на истражување, преку учество во професионалниот развој и програмите за истражување.

Член 14

Компетенциина медицинска сестра-техничар, со средно стручно образование;

* да работи под делегирање и надзор на дипломирана медицинска сестра за поддршка на здравствена нега и сестринска документација;
* да помага на диломираната медицинска сестра во подготовка и извршување на дијагностички интревенции и третман;
* да ги следи основните витални параметри на пациентот и други знаци и напредокот на пациентот според напатствија од дипломирана медицинска сестра и да пријави кај неа/него како што е соодветно;
* да му помага на пациентот, семејството и заедницата во секојдневните активности, вклучително хигиена, удобност, и потребите од движење и хранење;
* да пренесат рутински информации до пациентот, поединецот и семејството;
* да комуницира навремено и прецизно со дипломираната медицинска сестра и другите здравствени работници за да се обезбеди испорака на квалитетна и безбедна здравствена нега на пациентот или поединецот;
* да спроведува здравствена нега на пациентот, поединецот во соработка со дипломираната медицинска сестра и други здравствени работници;
* да идентификува што е нормално во однос на благосостојбата на пациентите, поединецот преку инструкции и искуство и да го пријави она што е надвор од нормалното на дипломираната медицинска сестра.

Член15

Компетенции на дипломирана акушерка:

* самостојно да планира акушерската нега на сите нивоа на здравствена заштита користејќи ги своите знаења и вештини стекнати во текот на едукацијата;
* да учествува во следење на физиолошката бременост и при отстапка од физиолошките вредности да го известува специјалистот по гинекологија и акушерство;
* да ја бележи секоја извршена интервенција (според планот за акушерска нега) во акушерската листа;
* да дава совети и да спроведува обука на бремената жена за родителство низ курсевите за психофизичка подготовка на жената за родителство;
* да ги препознава симптомите за пореметување во бременоста за што е должна да го извести специјалист по гинекологија и акушерство;
* самостојно во партнерство со бремената жена да го планира секое физиолошко породување;
* самостојно да го води секое физиолошко породување во партнерство со родилката;
* во отсуство на специјалист по гинекологија и акушерство да врши проценка за потребата од епизиотомија, да ја прави истата и да врши сутура на раната;
* да превзема мерки при реанимација на родилка и/или новородено ако за тоа има потреба;
* да учествува во секое оперативно завршување на раѓањето давајќи ја потребната акушерска нега;
* самостојно да ги спроведува планираните постапки на акушерска нега;
* да ги спроведува дијагностичките постапки и лекување на породената по устен налог на специјалист по гинекологија и акушерство во негово физичко отсуство, даден согласно писмената процедура за давање на усниот налог и двојна проверка на усниот налог;
* ги препознава симптомите на пореметување на состојбата кај породената за што е должна да го извести специјалистот по гинекологија и акушерство;
* да ја спроведува акушерска нега кај породената по оперативно завршување на раѓањето;
* да спроведува дијагностички постапки препишани од специјалист по гинекологија и акушерство и нега на новороденото;
* да спроведува перорална и парентерална терапија по налог на специјалист по гинекологија и акушерство;
* да ја следи општата состојба во тек на болничкиот престој на бремената жена, родилката, породената и пациентката, да ги препознава патолошките вредности на виталните функции, за што е должна да го извести специјалист по гинекологија и акушерство;
* да го следи и да го контролира внесувањето и елиминацијата на течности на бремена жената, родилката, породената, новороденото и пациентката во болнички услови, за што е должна да го извести специјалист по гинекологија и акушерство;
* да го следи спроведувањето на личната хигиена на бремената жена, родилката, породената и пациентката;
* да прави план за исхраната на бремената жена, родилката, породената и пациентката ;
* да спроведува нега, капењето и пресоблекувањето на новороденото, вклучувајки и нега на новороденче на кое му е потребна интензивна нега и терапија;
* да дава совети и да спроведува обука на породената жена за техники на доење, чување и складирање на мајчиното млеко и нега на новороденото;
* да ги следи виталните функции на новороденото за време на неговиот престој во болница;
* да ги препознава патолошките промени кај новороденото за што е должна да го извести специјалистот по педијатарија;
* да врши прием на бремената жена и отпуштање на родилката и новороденото во договор со специјалистот по гинекологија и акушерство и специјалистот по педијатарија;
* да ја планира и да ја спроведува акушерската нега на породената и новороденото во домашни услови по отпуштање од здравствената установа;
* да спроведува акушерска нега на пациентките во гинекологијата;
* да констатира постоење на постоперативните компликации при долготрајно лежење и да спроведува превентивни постапки по налог на специјалист по гинекологија и акушерство;
* да констатира постоење на патолошките промени на состојбата кај пациентката во гинекологијата за што е должна да го извести специјалистот по гинекологија и акушерство;
* да зема примероци за биохемиски и микробиолошки анализи и за лабораториски испитувања кај бремена жена, родилка, породена, новороденче и пациентка во гинекологијата, да ги прибира резултатите и да го извести специјалистот по гинекологија и акушерство при отстапка од физиолошките граници кај истите;
* да подготвува инструменти и материјал за стерилизација, да ги спроведува постапките за асепса во работата и да ги спроведува постапките за превенција на интрахоспитални инфекции;
* сите извршени постапки задолжително да ги документира во акушерската листа;
* да ја спроведува акушерската нега кај жените во и вон репродуктивниот период,
* да ги препознава знаците на насилство и злоупотреба, да прибира материјални докази и за истото да го известува специјалистот по гинекологија и акушерство и другите здравствени работници.
* да спроведе едукација на гинеколошко акушерските сестри и помошниот персонал

Член16

Компетенциина акушерка специјалист (акушерка специјалист во одредена област):

* да спроведува едукација на акушерки од различни нивоа, во согласност со прописите за високото образование;
* да анализира комплексни клинички проблеми со употреба на релевантно знаење, да постави акушерска дијагноза, иницира и евалуира третман на жените на мултипрофесионално поле, во рамките на полето на специјализацијата следејќи ги договорените протоколи;
* да работи во рамките на професијата на проширена практика со цел да се спроведе напреден третман, дијагностички и инвазивни интервенции поврзани со областа на специјализацијата;
* да ги идентификува потребите за унапредување на здравјето и едукација на жената во областа на специјализацијата и да развијат и имплементираат соодветни стратегии;
* да бидат во тек со технолошкиот развој и да ги едуцира акушерките, другите здравствени работници, групи пациенти или поединец за напредокот во областа на специјализацијата;
* понатамошно да развива комуникациски вештини кои ќе и овозможат да може да формулира и разрешува комплексни клинички прашања во соработка со жената, семејството и други здравствени работници;
* да е способна да идентификува медицински потреби и потреби од акушерска нега на жената и да развива соодветни планови за акушерска нега и третман во полето на специјализацијата;
* да води и кординира третман на жените во областа на специјализацијата и обезбеди континуитет и целосна акушерска нега;
* да учествува во изведување на научно-истражувачки активности во областа на акушерската нега;
* да размислува критички и да придонесува за континуиран развој на полето на специјализацијата и пракса базирана на истражување и докази;
* активно да учествува во спроведување на годишната програма за следење и унапредување на квалитетот на здравствената заштита во здравствената установа и во таа смисла да управува со воспоставениот систем за обезбедување квалитет на акушерската нега и да прави проценка за развивање на акушерската нега.

Член17

Компетенциина на гинеколошко-акушерска сестра, средно стручно образование:

* да работи под надзор на дипломирана акушерка за поддршка на нега и гинеколошко-акушерка документација кај пациенти во гинекологијата, ургентните гинеколошки состојби, интензивно лекување анестезија, реанимација и инфертилитет;
* да и асистира на дилломираната акушерка во подготовка и извршување на дијагностички интревенции и третман;
* да ги следи основните витални параметри на пациентот/поединецот и други знаци според напатствија од дипломираната акушерка и да пријави кај неа/него одредени одстапки од физиолошките граници;
* да и помага на жената, семејството и заедницата во секојдневните активности, вклучително хигиена, удобност и хранење;
* да пренесат рутински информации до жената и семејството;
* да комуницира навремено и прецизно со дипломираните акушерки и другите здравствени работници за да се обезбеди испорака на квалитетна и безбедна акушерска нега на жената;
* да спроведува основна акушерска нега на пациентот во соработка со дипломираната акушерка и други здравствени работници;
* да идентификува што е нормално во однос на благосостојбата на пациентот/поединецот преку инструкции и искуство, и да го пријави она што е надвор од нормалното на дипломираната акушерка.
1. КОНТИНУИРАНО СТРУЧНО УСОВРШУВАЊЕ НА МЕДИЦИНСКИТЕ СЕСТРИ И АКУШЕРКИТЕ

Член 18

(1) Медицинските сестри и акушерките имаат право и обврска на континуирано и трајно стручно усовршување со цел одржување и подобрување на квалитетот на здравствената нега и потребите на пациентите/поединецот.

(2) Континуираното и трајно усвршување од став (1) од овој член подразбира обновување на стекнатите знаења и усвојување на нови знаења, вештини и ставови во согласност со најновите достигнувања и знаења од областа на здравствената, палијативнатаи акушерската нега и се спроведува со учество во стручни семинари, обуки, конференции и други стручни собири.

(3) Програмите за континуирано стручно усовршување ги пропишува Комората на медицински сестри и акушерки,

(4) На континуирано стручно усовршување подлежат подеднакво медицинските сестри и акушерки од јавниот и од приватниот сектор на сите нивоа на здравствена заштита.

(5) Медицинските сестри и акушерки задолжително да бидат испратени на континуирано стручно усовршување и од страна на јавната здравствена установа.

(6) Директорот на јавната здравствена установа е должен да донесе Решение за упатување на обука и/или други облици на континуирано стручно усовршување со што ќе и овозможи на медицинската сестра, односно на акушерката учество на обука и други облици на континуирано стручно усовршување.

1. ДОЛЖНОСТИ И ПРАВА НА МЕДИЦИНСКИТЕ СЕСТРИ И АКУШЕРКИТЕ

Член 19

Медицинската сестра и акушерка при вршење на својата дејност ги има следните права:

-на континуиран професионален развој;

-професионално да се усовршува преку специјализација или други повисоки форми на образовно ниво;

-да самостојно организира, процени, планира, спроведува и евалуира здравствена нега согласно принципите на Европска организација на медицински сестри и акушерки и Интернационален совет на медицински сестри и акушерки

-да биде рамноправен член на тимот за здравствена заштита;

-да биде рамноправен член во интердисциплинарните односно мултидисциплинарните, како и во интерсекторските/мултисекторските тимови во рамките на професионалната работа;

-на здрава, безбедна работна средина и достапност на лични заштитни средства;

-на осигурување од штета настаната во текот на работниот процес;

-на заштита на својата личност и достоинство и со тоа да се спречи дискриминација и малтретирање на работното место во согласност со прифатените стандарди, норми, законски и подзаконски акти;

-да учествува во научно-истражувачки проекти;

-на професионални награди и признанија.

Член 20

(1) Медицинската сестра и акушерка има право да одбие работа или задача за кои не е стручно квалификувана, не располага со соодветна опрема и не е во согласност со важечките протоколи и кои, според нејзиното стручно мислење, може да биде штетно за пациентот.

(2)Медицинската сестра и акушерка има право да одбие учество во научно-истражувачки проекти.

Член 21

(1)Медицинската сестра и акушерка има право да одбие учество во медицинска интервенција доколку смета дека тоа не е во согласност со нејзината стручност и правилата на етичките правила на медицинските сестри и акушерките и за истото да го извести претпоставениот

(2)Медицинската сестра и акушерка не смее да одбие итна медицинска помош.

Член 22

Медицинската сестра е должна да:

* ги извршува задачите од професионалното звање согласно Законот
* ги применува сите достапни знаења од областа на здравствената нега, врз основа на достапно разбирање на структурата, физиолошките функции и однесување на здравите и болни лица, како и односот помеѓу здравствената состојба на човекот како и неговото физичко и општествено опкружување;
* учествува во проценка, планирање, имплементација и евалуација на здравствената нега, во соработка со други здравствени работници со цел осигурување на адекватна здравствена заштита;
* постапува според утврдени правила и постапки за спроведување на здравствената нега во согласност со степенот на образование и стручниот назив
* учествува во спроведување на практичното образование на медицински сестри
* применува, спроведува и евидентира од докторот на медицина ординирана локална, перорална и парентерална терапија;
* навремено го известува докторот на медицина во случај на појава на компликации од ординираната терапија;
* навремено го известува докторот на медицина за состојбата на пациентот, особено за промената на здравствената состојба;
* спроведува постапки од областа на заштита на здравјето и превенција од болести;
* води документација за здравствената нега, која е дел од медицинската документација, со која се евидентираат спроведените постапки во тек на 24 часа,
* препознава личност која е животно загрозена и применува итни постапки во согласност со своите компетенции;
* ги чува како професионална тајна податоците кои се однесуваат на здравствената состојба на пациентот;
* ги почитува основните права на човекот, неговото достоинство, интегритет на личност и правата на пациентот согласно законските прописи
* го почитува етичкиот кодекс на медицинските сестри;
* ги почитува верските убедувања на пациентот;
* соработува со сите членови на здравствениот тим и тимот за нега;
* соработува со членовите на семејството и други лица во интерес на пациентот;
* го чува угледот на здравствената установа, односно установата во која работи;
* економично ги користи материјалите, приборот и опремата,
* ги применува правилата за заштита при работа.
* применува постапки за обезбедување на лична сигурност, сигурност на поединецот и заедницата;
* на пациентите во терминална фаза им овозможува висок квалитет на нега и третман, според принципите на палијативна нега.

Член 23

Акушерката е должна да:

* ги извршува задачите од професијата согласно Законот;
* делува во состав на здравствениот тим;
* ги применува сите достапни знаења од областа на акушерската нега, врз основа на достапно разбирање на физиолошките функции и однесување на здравите и болни лица, како и односот помеѓу здравствената состојба на човекот како и неговото физичко и општествено опкружување;
* самостојно ја спроведува акушерската нега на бремена жена, родилка, породена и новороденче и пациентка во гинекологијата;
* гради професионален однос и одговорност при учество во планирање и спроведување на акушерската нега на бремена жена, родилка, новороденче и пациентка со гинеколошко заболување во соработка со други здравствени работници со цел осигурување на адекватна здравствена заштита;
* воспоставува добра комуникација со бремена жената, родилката, породената, нејзиниот партнер и пациентката во гинекологија;
* воспоставува добра комуникација и соработка со сите членови на тимот;
* ги применува сите усвоени знаења и вештини стекнати низ образовните програми според кои е образувана и обучувана и постапува според утврдени правила и постапки за спроведување на акушерска нега;
* учествува во спроведување на практични обуки на акушерки;
* применува, спроведува и евидентира од докторот локална, перорална и парентерална терапија;
* навремено го известува докторот во случај на појава на компликации од ординираната терапија;
* навремено го известува докторот за состојбата на жената, особено за промената на здравствената состојба;
* дава совети за унапредување и промоција на здравјето на жената со цел зачувување на репродуктивното здравје и превенција на болести;
* води документација за акушерска нега, која е дел од медицинската документација, со која се евидентираат спроведените постапки во тек на 24 часа
* препознава жена, новороденче кој е во живото загрозувачка состојба и применува итни постапки во склад со своите компетенции;
* ги чува како професионална тајна податоците кои се однесуваат на здравствената состојба на жената;
* го почитува етичкиот кодекс за акушерки;
* ги почитува основните права на жената и детето нивното достоинство, интегритет на личност, праваи верски убедувања согласнозаконски прописи;
* го чува угледот на здравствената установа, односно установата во која работи;
* економично ги користи материјалите, приборот и опремата;

ги применува правилата за заштита при работа

* применува постапки за обезбедување на лична сигурност, сигурност на жената и заедницата.

Член 24

(1) Медицинската сестра и акушерка е должна да ги евидентира сите спроведени постапки во документација за здравствена односно акушерска нега,за секој пациент на сите нивоа на здравствената заштита.

(2) Документацијата за здравствена односно акушерска нега од став (1) на овој член е збир на податоци кои се користат за контрола на квалитетот, планирањето и спроведувањето на здравствената односно акушерска нега.

Член 25

Во случај кога пациентот одбива ординирана постапка или одбива да прими ординирана терапија, медицинската сестра односно акушерка е должна без одлагање, односно веднаш за тоа да го извести одговорниот доктор кој ја ординирал постапката, односно терапијата, а во негово отсуство и најдоцна во рок од еден час од одбивањето на ординираната постапка, односно ординираната терапија одговорниот доктор на смена и писмено да го извести раководителот на внатрешната организациона единица каде што е хоспитализиран пациентот.

Член 26

(1) Во случај на неможност за спроведување на постапките од здравствената односно акушерската нега, медицинската сестра односно акушерка е должна без одлагање, односно веднаш писмено да го извести претпоставениот, здравствен работник.

(2) Медицинската сестра односно акушерка, не е одговорна за неспроведување постапки од здравствената односно акушерската нега, односно за неспроведена ординирана постапка или терапија во случај кога и покрај примената на најдоброто знаење и вештина, претпоставениот, односно одговорниот здравствен работник не ги обезбедил ординираните лекови, средства, минимум потребен материјал или техничка опрема во согласност со стандардите за спроведување на здравствена односно акушерската нега.

Член 27

Медицинските сестри односно акушерки се должни да учествуваат во воспоставувањето, развојот и одржувањето на системи за подобрување на квалитетот и безбедноста на здравствените услуги; со работа во комисии за подобрување на квалитетот и сигурноста на здравствените услуги во здравствените установи (јавни и приватни), на основа на професионални стандарди на здравствената односно акушерската нега, како и врз основа на посебни прописи за подобрување на квалитетот, безбедноста и акредитација во здравството.

Член 28

(1) Медицинските сестри односно акушерки должни се да учествуваат и во контролата на квалитетот на здравствената односно акушерската нега.

(2) Контролата на квалитетот на здравствената односно акушерската нега ја врши главна медицинска сестра односно акушерка како член на тимот назначен од претпоставениот со дополнително познавање од областа на контролата на квалитетот.

(3) Контролата на квалитетот на работата на медицинските сестри односно акушерки особено опфаќа: план за здравствена односно акушерската нега, спроведување на процедури за здравствена односно акушерската нега, резултати од здравствената односно акушерската нега и влијанието на здравствената односно акушерската нега врз здравствената состојба на пациентите/поединците.

1. ОДГОВОРНОСТИ НА МЕДИЦИНСКИТЕ СЕСТРИ И АКУШЕРКИТЕ

и следење на човечките ресурси можува висок квалитет на здравствена нега и третман, според принципите на палијативна нега.а здр

Член 29

(1) Медицинската сестра односно акушерката не смее да спроведува постапки кои не се во согласност со нејзината дејност, а со кои може директно или индиректно да му нанесе штета на пациентот.

(2) Медицинската сестра односно акушерката не смее да ја менува содржината на ординираната терапија од страна на докторот .

1. КОМОРА

Член 30

(1) Заради заштита и унапредување на стручноста и етичките должности и права, за подобрување на квалитетот на здравствената заштита, заштитата на интересите на својата професија, медицинските сестри и акушерките се здружуваат во Комора на медицински сестри и акушерки на Република Северна Македонија (во натамошниот текст: Комората).

(2) Комората од став(1) на овој член донесува статут, кодекс на професионалните етички должности и права, формира суд на честа и други помошни тела.

(3) Комората има својство на правно лице и се запишува во Централниот регистар на Република Северна Македонија.

(4) Комората ги промовира, застапува и координира интересите на медицинските сестри и акушерките пред државните и другите органи во Република Северна Македонија и во странство.

(5) Членството во Комората е задолжително за сите вработени медицински сестри и акушерки

Член 31

Основач на Комората е Министерството за здравство и Иницијативен одбор од членови на постоечките здруженија

Член 32

(1) На основачкото собрание на комората се донесува статут на комората и се избираат нејзините органи.

(2) Основачкото собрание на комората го свикуваат медицински сестри и акушерки кои сакаат да основаат комора.

(3) Одлуката за свикување на основачкото собрание се објавува во „Службен весник на Република Северна Македонија“.

(4) На основачкото собрание може да учествува секој кој согласно со закон и предлогот на статутот може да биде член на комората и кој во рокот определен во свикувањето од ставот (3) на овој член, ќе го пријави своето учество на основачкото собрание.

Член 33

Статутот на комората (во натамошниот текст: статут) содржи одредби кои се однесуваат на:

- името и седиштето на комората,

- целите и задачите на комората,

- органите на комората, постапката за нивен избор, односно именување и причините и начинот на нивното отповикување, нивниот состав, надлежностите и начинот на одлучување,

- лицата кои ја застапуваат комората во правниот промет,

- правата, обврските и одговорностите на членовите на комората и нивите претставници во органите на комората,

- начинот на обезбедување на финансиски средства потребни за извршување на задачите на комората,

- начинот и постапката на определување на членарината и мерилата за нејзино определување,

- задачите на комората кои се финансираат од членарината,

- постапката за измена на статутот на комората,

- другите општи акти и постапката за нивното донесување,

- начинот и обврските на членот при пристапувањето и истапувањето од комората и

- други работи утврдени со овој закон и со статутот.

- соработka со државни и локални органи на самоуправа во решавање на проблеми од професијата медицински сестри и акушерки.

- соработка со други комори на здравствени работници во Република Северна Македонија, како и со коморите на медицински сестри од други земји.

Член 34

(1) Органи на комората се:

- собрание,

- извршен одбор,

- надзорен одбор и

- претседател на комора.

(2) Комората може да има и други органи, ако тоа е определено со статутот.

Член 35

(1) Собранието на комората е највисок орган на комората.

(2) Собранието на комората може согласно со статутот да го сочинуваат сите негови членови или избраните претставници на членовите.

(3) Ако собранието на комората го сочинуваат избрани претставници на членовите, со статутот на комората се уредува начинот на нивниот избор и траењето на нивниот мандат во собранието.

(4) Секој член на комората има право да учествува на изборите на претставниците на членовите на собранието.

Член 36

(1) Собранието на комората ги извршува особено следниве задачи:

1) донесува статут на комората;

2) донесува годишната програма за работа и финансискиот план и извештаите за нивно спроведување;

3) одлучува за висината на членарината и

4) одлучува за именувањето и отповикувањето на претседателот на комората и на членовите на управниот и надзорниот одбор.

(2) Со програма за работа и финансискиот план од ставот (1) точка 2 на овој член се определуваат задачите и висината на финансиските средства на комората и целта на нивното користење.

(3) Начинот на свикувањето и одлучувањето на собранието се уредува во статутот.

Член 37

(1) Извршниот одбор на комората ги извршува особено следниве задачи:

1) предлага на собранието донесување на програма за работа и финансиски план;

2) разгледува и донесува предлози на материјалите за седниците на собранието на комората;

3) ја спроведува програмата за работа и финансискиот план и другите одлуки на собранието и за тоа го известува собранието и

4) разгледува предлози на членовите за дејствување на комората.

(2) Членовите на извршниот одбор се избираат за период од најмногу четири години и може да бидат повторно избрани најмногу уште еднаш.

(3) Бројот на членовите на извршниот одбор се определува со статутот.

Член 38

(1) Бројот на членовите на надзорниот одбор се определува со статутот.

(2) Член на надзорниот одбор не може да биде претседателот на комората, односно член на извршниот одбор на комората.

(3) Мандатот на членовите на надзорниот одбор изнесува најмногу четири години и со можност за повторен избор најмногу уште еднаш.

(4) Претседателот на надзорниот одбор се избира од членовите на надзорниот одбор, кој ги свикува и ги води седниците на надзорниот одбор.

(5) Надзорниот одбор врши надзор над законитоста на работењето и правилноста на работењето на комората и за својата работа го известува собранието на комората.

Член 39

1) За претседател на комората, член на извршниот одбор и надзорниот одбор може да се избере лице кое ги исполнува условите утврдени со статутот.

(2) За претседател на комората може да се избере само лице кое е здравствен работник вработен во установа.

(3) Претседателот на комората ја застапува и претставува комората во правниот промет.

(4) При изборот на органите на комората се применува принципот на соодветна и правична застапеност на сите заедници во Република Македонија.

Член 40

(1) Финансиските средства за работа на комората се обезбедуваат од членарина, плаќања за услугите кои ги врши комората, донации и други извори.

(2) Комората го води сметководството согласно со прописите од соодветната област.

(3) Комората гарантира за своите обврски со целиот свој имот.

(4) Членовите на комората не се одговорни за обврските на комората.

Член41

(1) Комората согласно закон, може да добие јавно овластување за извршување на сите или некои од следниве задачи:

- издавање, обновување, продолжување и одземање на лиценца на медицински сестри и акушерки

- вршење на стручен надзор над работата на медицинските сестри и акушерки,

- водење на регистар на издадени, обновени, продолжени и одземени лиценци и

- донесување општи акти согласно со закон, а со согласност на министерот за здравство.

(2) Начин н аиздавање, обновување, продолжување, и одземање на лиценца за работа, ќе бидат пропишани со подзаконски акт.

(3) на медицинската сестра и акушерка им се издава лиценца за работа со трајност од десет години

(4) Секое јавно овластување се доделува на комората за период од пет години.

(5) Министерот за здравство јавното овластување го доделува со решение.

(6) Начинот и условите под кои се врши стручниот надзор од став (1) на овој член се пропишува со општ акт на Комората со согласност на министерот за здравство.

Член42

Покрај јавните овластувања од членот 41 на овој закон Комората ги врши и следните дополнителни задачи:

* донесува Етички кодекс на медицинските сестри и Етички кодекс на акушерки,
* соработува со Министерството за здравство во сите области од интерес на медицинските сестри и акушерки и дава стручни мислења при изготвување на прописи кои се однесуваат на професијата медицински сестри и акушерки;
* соработува со синдикатите и учествува при изработка на колективните договори;
* одобрува наставни програми на сите нивоа на образование;
* предлага на министерот за здравство стандарди и нормативи за дејноста на медицинските сестри и акушерки;
* ја утврдува потреба, содржина и времетраење на дополнителна програма обука на медицински сестри и акушерки;
* донесува општ акт со кој се утврдува содржината, роковите и постапката за продолжување на стручното усовршување и испитување на способноста на медицинските сестри;
* предлага список на медицински сестри–ментори и акушерки–ментори на министерот за здравство;
* пропишува начинот и условите под кои се врши стручен надзор на работата на медицинските сестри и акушерки;
* утврдува повреди на работните должности на медицинските сестри и акушерки;
* соработува со Државниот санитарен издравствен инспекторатприМинистерството за здравство;
* застапува интереси на медицинските сестри и акушерки;
* обезбедува правна помош на своите членови;
* води грижа за другите интереси на своите членови;
* координира односи меѓу членовите и активно учествува во решавањето на сите спорови што може да се појават;
* соработува со Светската здравствена организација и други меѓународни организации од интерес за медицински сестри и акушерки;
* врши други работи утврдени со овој закон, Статутот и другите општи акти на Комората.
1. ПОВРЕДИ НА РАБОТНИТЕ ОБВРСКИ

Член 43

Медицинската сестра и акушерката прават сериозни повреди на работните обврски кога:

* поради невнимание или незнаење со неправилни постапки го загрозува здравјето на пациентот;
* ја менува содржината на терапијата ординирана од страна на докторот и
* свесно прави материјална штета на установата во која работи, на пациентот и/или на други здраствени работници и/или здравствени соработници.
1. ПРЕКРШОЧНИ ОДРЕДБИ

Член 44

Глоба во износ од 100 евра до 300 евра во денарска противвредност, ќе се изрече за прекршок на медицинската сестра и акушерката ако:

* не ја исполни обврската за чување на професионална тајна (член 31став 1 алинеа 12) од овој закон)
* врши самостојна работа без дозвола за самостојна работа(лиценца)
* спроведува постапки кои не се во согласност со нивните компетенции и одговорности, а може директно или индиректно да нанесат штета на пациентот
* не ги евидентира сите спроведени постапки во документацијата за здравствената, односно акушерската нега за секој пациент на сите нивоа на здравствената заштита (член 26 став (1)алинеа 10 од овој закон);
* ја менува содржината на ординираната терапија од страна на докторот специјалист (член 34 став 2 од овој закон);
* веднаш писмено не го извести претпоставениот здравствен работник во случај кога пациентот одбива ординирана постапка или одбива да прими ординирана терапија и во случај на неможност за спроведување на ординирана постапка, (член 35 и член 36 од овој закон)
* оневозможи или попречи во спроведувањето на професионалниот надзор
* не ги отстрани недостатоците утврдени со стручниот надзор.

##### Член 45

##### Здравствена установа ќе биде казнета со глоба од 3000 евра до 5000 евра а одговорното лице со глоба од 300 евра до 500 евара ако:

##### не го осигура здравственото лице од штета која настанала во текот на неговата работа(повреда на работно место);

##### вработи лице без соодветна лиценца за работа;

##### ги ограничува правата на медицинските сестри и акушерки на професионален развој;

##### спречува или попречува стручен надзор од страна на Комората

##### Член46

 Прекршочната постапка за прекршоците предвидени во овој закон ја води и прекршочни санкции изрекува надлежен суд.

##### Член 47

(1) За прекршоците утврдени во членот 47и член 48 од овој закон, Државниот санитарен и здравствен инспектор е должен на сторителот на прекршокот да му издаде прекршочен платен налог, согласно со Законот за прекршоците.

(2) Државниот санитарен и здравствен инспектор е должен да води евиденција за издадените прекршочни платни налози и за исходот од покренатите постапки.

(3) Во евиденцијата од ставот (2) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(4) Личните податоци од ставот (3) на овој член се чуваат пет години од денот на внесување во евиденцијата.

(5) Формата и содржината на прекршочниот платен налог ги пропишува министерот за здравство.

1. НАДЗОР

Член48

Надзор над законитоста на одредбите од овој закон врши органот на државната управа надлежен за работите од областа на здравството.

1. ПРЕОДНИ И ЗАВРШНИ ОДРЕДБИ

Член49

 (1) Министерот за здравство во рок од шест месеци од денот на влегувањето во сила на овој закон ќе ги донесе прописите чие донесување е утврдено со овој закон.

(2) До донесувањето на прописите од овој закон ќе се применуваат прописите што биле во сила пред денот на влегувањето во сила на овој закон.

(3) Министерот за здравство, во соработка со Иницијативниот одбор на постоечките здруженија во рок од еден месецод денот на влегувањето во сила на овој закон да го назначат основачкиот одбор на Комората на медицински сестри.

(4) Комората е должна да ги донесе општите акти пропишани со овој закон во рок од три месеци од денот на нејзиното формирање.

Медицинските сестри и акушерките, кои спроведуваат здравствена нега и акушерска нега како членови на тимот, можат и понатаму да ја вршат дејноста под услов да се запишат во Регистарот на медицински сестри, односно во Регистарот на акушерки во рок од две години од денот на влегување во сила на овој закон.

Член 50

Овој закон влегува во сила осмиот ден од денот на објавувањето во „Службен весник на Република Северна Македонија“.

ОБРАЗЛОЖЕНИЕ

 на предлог Законот за медицински сестри и акушерки

1. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ

Во **членот 1** од Предлог законот за медицински сестри и акушерки се утврдува предметот на уредување со овој закон кој се темели на Директива 2005/36/ЕЗ на Европскиот парламент и на Советот за признавање на професионалните квалификации, последен пат изменета со Директивата 2013/55/ЕУ на Европскиот парламент и на Советот за изменување и дополнување на Директивата 2005/36/ЕЗ за признавање на професионалните квалификации квалификации.

 Со **член 2** од Предлог законот за медицински сестри и акушерки се утврдува дека медицинските сестри и акушерките се здравствени работници и нивната дејност e од јавен интерес на Република Северна Македонијабидејќи е составен дел на здравствената дејност и се врши под услови и на начин уреден со овој и со друг закон и на прашањата што не се уредени со овој закон се применуваат прописите од областа на здравствената заштита, ако со овој закон поинаку не е определено.

Со **членот 3** од Предлог законот за медицински сестри и акушерки се утврдува на кого се однесуваат одредбите од предлог законот за здравствена и акушерска нега.

Со членот 4 од Предлог законот за медицински сестри и акушерки се дефинирани одделни поими, употребени во овој предлог закон.

Во **членот 5** од Предлог законот за медицински сестри и акушерки се утврдува постоење на различни профили на медицински сестри како здравствени работници, звањата на медицинските сестри според степенот на стручната подготовка во Република Северна Македонија (“медицинска сестра со општ профил - дипломирана медицинска сестра“, “медицинска сестра - техничар“, “медицинска сестра специјалист - дипомирана медицинска сестра специјалист во одредена област“) како и звањата кои се признаваат а за кои се уште не постои образование на тоа ниво (“мастер по сестринство“, “доктор по сестрински науки“) во нашата земја.

Во **член 6** од предлог законот за медицински сестри и акушерки се утврдува постоење на различни профили на акушерки како здравтсвени работници акушерките зависно од степенот на стручна подготовка („дипломирана акушерка“, „дипломиран акушерски техничар“, „ специјалист по акушерство", „магистер по акушерство“, „доктор во областа на акушерска нега“

Во **членовите 7,8,9** од Предлог законот за медицински сестри и акушерки се утврдени условите на вршење на сестринска и акушерска нега

Во **членовите 10,11,12,13,14,15,16 и 17** од Предлог законот за медицински сестри и акушерки ги утврдува компетенциите на медицинската сестра и акушерка

Во **член 18** од Предлог законот за медицински сестри и акушерки се уредуваат континуирано и трајно стручно усовршувањемедицински сестри и акушерки .

Во **членовите 19.20.21.22.23.24.25.26.27.28** од Предлог законот за медицински сестри и акушерки се опишани должностите и правата на медицинските сестри и акушерки

Во **член 29** од Предлог законот за медицински сестри и акушерки се уредуваат одговорностите на медицинските сестри и акушерки

Во **член 30** од Предлог законот за медицински сестри и акушерки се уредува Комората на медицински сестри и акушерски целите, должностите, овластувањата и членувањето во истата.

Со **член 31** од Предлог законот за медицински сестри и акушерки се уредува и утврдува Основач на Комората основачкото собрание на Комората.

Со **член 32** од Предлог законот за медицински сестри и акушерки се утврдува основачкото собрание на комората се донесува статут на комората и се избираат нејзините органи

Со **член 33** од Предлог законот за медицински сестри и акушерки се утврдува статутот на Комората

Со **член 34** од Предлог законот за за медицински сестри и акушерки се утврдени органите на Комората.

Со **член 35** од Предлог законот за за медицински сестри и акушерки се утврдува Собранието како највисок орган на Комората.

Со **член 36** од Предлог законот за медицински сестри и акушерки се утврдуваат задачите на Собранието на Комората..

Со **член 37** од Предлог законот за медицински сестри и акушерки се утврдуваат задачите на Извршниот одбор на Комората.

Со **член 38** од Предлог законот за медицински сестри и акушерки се уредува Надзорниот одбор на Комората и се утврдуваат задачите на истиот.

Со **член 39** од Предлог законот за медицински сестри и акушерки се уредуваат условите кои треба да ги исполнува Претседателот на Комората и се утврдуваат неговите задачи.

Со **член 40** од Предлог законот за медицински сестри и акушерки се уредува финансирањето на Комората.

Со **член 41од** Предлог законот за медицински сестри и акушерки се утврдуваат јавните овласувања за извршување на задачи на Комората.

Со **член 42** од Предлог законот за медицински сестри и акушерки се утврден дополнителните задачи.

Со **член 43** од Предлог законот за медицински сестри и акушерки се утврдено се утврдени случаи кои медицинските сестри и акушерки прават сериозни повреди на работните обврски

Со **член 44 и 45**  Предлог законот за медицински сестри и акушерки се прекршочни одредби и глоби и ги утврдуваат случаите на повреда на законските обврски на медицинските сестри и акушерки и на здравствената установа.

Со **член 46** од Предлог законот за медицински сестри и акушерки се утврдува надлежниот суд.

Со **член 47** од Предлог законот за медицински сестри и акушерки се утврдува постапката за издавање на прекршочен платен налог, согласно со Законот за прекршоците, водењето на евиденција за издадените прекршочни платни налози и за исходот од покренатите постапки.

Со **член 48** од Предлог законот за медицински сестри и акушерки е утврдено дека надзор над спроведувањето на одредбите од овој закон врши органот на државната управа надлежен за работите од областа на здравството.

Со **член 49** од Предлог законот за медицински сестри и акушерки се преодни и завршни одредби.

1. strinskaа [↑](#endnote-ref-2)